Általában az első vagy a második tüszőmérő ultrahang után lehet kalkulálni a petesejt leszívás dátumát. A tüszők nagysága határozza meg a petesejt leszívás idejét. A leszívás altatásban történik, ezért éhgyomorral kell érkezni. Előtte éjféltől enni – inni nem szabad. Kórházi benntartózkodásra nem kell készülni. A páciensek ékszer, smink, piercing és értékek nélkül érkezzenek. A petesejt leszívás után 2-3 órás megfigyelést követően a pácienseket kísérővel engedjük haza. Az altatást követően, aznap autóvezetés nem megengedett. A leszívást követően a táplálék és folyadékfogyasztás nincs korlátozva, javasolt bőséges folyadékbevitel és fehérjedús ételek fogyasztása. A petesejt leszívás és az embriótranszfer között a házasélet nem javasolt. Az embrió visszaültetés időpontját az orvos és a biológus együttesen határozzák meg. Általában az 5. napon szokott történni, de lehet korábban is. Az embrió beültetést követően a páciensnek nyugalom és a lelki – fizikai megterhelés kerülése szükséges.